作者:黎廷瑞
標題:賀新郎
內容:帆影斜陽裡。與蘆花、分風飛過，落星遺此。瓦老苔荒鐘鼓陋，斑剝，殘碑無幾。想此處、閱人多矣。天上白榆猶落去，況人間、一瞬浮花蕊。問五老，笑而已。仙翁當日曾揮麈。拍闌干、浩歌音響，振魚龍耳。九十餘年無人問，遺韻半江煙水。慨宇宙、風濤如許。安得六丁移此石，去橫身、作箇中流砥。長唱罷，冥鴻起。